钦定古今图书集成/明伦汇编/氏族典/第082卷 > 吴志广
## 钦定古今图书集成/明伦汇编/氏族典/第082卷 > 吴志广

按《寿宁县志》：“志广坊，四图人，性素孝，母病笃，药弗效。
志广遂斋沐，往西溪孤山绝顶，焚香告天，愿以身代。
饿十馀日而死。”

===吴贞毓===按《明外史吴贞毓传》：“贞毓，字元声，宜兴人。崇祯十六
年进士。唐王时，为吏部文选主事。后预立永明王，进
郎中。王驻全州，加太常少卿。已擢吏部右侍郎，从至
肇庆，拜户部尚书。贞毓与严起恒共阻孙可望秦王
封，可望杀起恒，贞毓以奉使获免。及还，进东阁大学
士，代起恒。可望自云南迁贵阳，议移王自近，挟以作
威”，贞毓言不可。时马吉翔、庞天寿结可望，坚主赴黔；
可望以朝事尽委吉翔、天寿。前御史任僎、中书方于
宣劝可望设内阁九卿科道官，改印文为八叠，尽易
其旧。立太庙，定朝仪，拟改国号曰“后明。”王闻，忧惧。晋
王李定国已定广西，军声大振，密下一敕，令统兵入
卫。吉翔知密敕事，启报可望。可望大怒，迫王索主谋
者。王惧，以贞毓大臣言于可望，罪绞就刑；神色不变，
赋诗大骂而死。定国竟奉前敕，护王入云南。乃赠贞
毓少师、太子太师、吏部尚书、中极殿大学士，赐祭，谥
“文忠”；荫子锦衣世千户。